આજે તમને સામે ઊભેલા જોઈને મારી ભીતર કોઈ સ્પંદનો નથી જાગતાં. મનની ડાળે કોઈ ટહુકા નથી ફૂટી શકતા. સઘળી લાગણીઓ ઠીંગરાઈને વસૂકી ગઈ છે. કોઈ કાંકરીચાળો જંપેલા જળને ખળભળાવી નથી શકતો. આજે સુકેતુ મારા માટે એક અપરિચિત નામ બની ગયું છે. જેને મારું દિલ આવકારી નથી શકતું. ચૌદ ચૌદ વરસ સુધી એક સ્ત્રીએ પળેપળ કરેલા જીવનસંઘર્ષની તમને જાણ છે ખરી ? એકલે હાથે, વગર પૈસે, કોઈના ટેકા વિના આ જમાનામાં બાળકોને ઉછેરવાં એટલે શું ? એ તમને સમજાઈ શકે ખરું ? બાળકો કંઈ મારી એકલીનાં તો નહોતાં ને ?